ആംബുലന്സില് കിടന്ന് തുല്യതാ പരീക്ഷ എഴുതിയ ലക്ഷ്മിലാലിന് തിളങ്ങുന്ന വിജയം ചേര്ത്തല: വേദനകള് കടിച്ചമര്ത്തി ആംബുലന്സില് കിടന്ന് പന്ത്രണ്ടാം തരം തുല്യതാ പരീക്ഷയെഴുതിയ ലക്ഷ്മിലാലിന് തിളക്കമാര്ന്ന വിജയം. ഹ്യുമാനിറ്റീസില് രണ്ട് എ ഗ്രേഡ് ഉള്പ്പെടെ നേടിയാണ് ഉപരിപഠനത്തിന് യോഗ്യത നേടിയത്. ശരീരം പൂര്ണമായി തളര്ന്ന ലക്ഷ്മിലാല് ചേര്ത്തല ഗവ. ഗേള്സ് ഹയര് സെക്കന്ഡറി സ്കൂളിലെ പരീഷാ ഹാളിന് പുറത്ത് ആംബുലന്സിലെ സ്ട്രെച്ചറില് കിടന്നായിരുന്നു സഹായിയോടൊപ്പം പരീക്ഷ എഴുതിയത്. 2006ല് ഒമ്ബതാംക്ലാസില് എസ്.ഡി.വി സെന്ട്രല് സ്കൂളില് പഠിക്കുമ്ബോള് സൈക്കിളില് പോകവെ ഉണ്ടായ അപകടത്തിലാണ് ലക്ഷ്മിയുടെ പഠനം മുടങ്ങിയത്. തലയ്ക്ക് പരിക്കേറ്റ് തളര്ന്ന് കിടപ്പായെങ്കിലും അതിനെയെല്ലാം തുല്യതാ പഠനത്തിലൂടെ മറികടക്കുകയായിരുന്നു. കടക്കരപ്പള്ളി വാഴത്തറ ലാലന്റെയും അജിതയുടെയും മകളാണ് 27 കാരിയായ ലക്ഷ്മിലാല്. പത്താംതരത്തില് നാല് എ പ്ലസ് നേടിയാണ് വിജയിച്ചത്. സാക്ഷരതാ മിഷന് ഡയറക്ടര് ഡോ. പി.എസ്. ശ്രീകല വീട്ടിലെത്തി അഭിനന്ദിച്ചു. ഇനി ഡിഗ്രി പ്രവേശനത്തിനുള്ള തയ്യാറെടുപ്പിലാണ് ലക്ഷ്മി. തുല്യതാ ക്ലാസുകളില് പോകാനാകാത്തതിനാല് അദ്ധ്യാപകരുടെ സഹായത്താലും അമ്മ അജിതയുടെ ശിക്ഷണത്തിലും കട്ടില് കിടന്നാണ് പഠനം. ഫിസിയോ തൊറാപ്പി ചികിത്സ തുടരുകയാണ്.